爲道見還詩因次其韵兼簡孝錫
作者：李之儀
朝代：宋

paragraphs: 反衣狐裘矜綠裏，月落宵行易淪委。
崎嶇身世等秋蓬，皎皎吾心淡如水。
青雲有路誰引目，肯學荒疏輟洗髓。
經營一飽困南北，未易功名輸故紙。
爾來投迹間諸彥，白雪每容參下里。
何殊溺者得尺素，聊謝箕翁徒洗耳。
大官供庖事鉛槧，時引古人同凈几。
枉老王郎特我賢，華衮相先慙溢美。
清風冷落勞悵望，誰謂雲間見黄綺。
因收倦緒聊紡織，半是棄餘安足喜。
一片簫韶送下天，遊遍華胥如喚起。
從此修途可問津，豈復龍頭却蛇尾。